Líkt og undanfarin ár stendur Skessuhorn fyrir Jólasögu - og Jólamyndasamkeppni fyrir grunnskólabörn á Vesturlandi nú á aðventunni . Samkeppnin var kynnt í Skessuhorni sem sent var inn á öll heimili og fyrirtæki í landshlutanum í sl. viku ( sjá bls. 6 ) . Undanfarin ár hefur þátttakan í þessum skemmtilega leik verið mjög góð og margar skemmtilegar sögur borist sem og teikningar frá yngstu börnunum . Annarsvegar býðst öllum börnum á aldrinum 6 - 10 ára ( 1. - 5. bekkur ) að senda inn teiknaðar og litaðar myndir ( A 4 ) þar sem þemað á að vera “ Jólin . ” Hinsvegar býðst börnum á aldrinum 11 - 16 ára ( 6. - 10. bekkur ) að senda inn jólasögu . Lengd jólasögunnar má að hámarki vera hálf til ein síða A 4 með 12 punkta letri . Valdar verða þrjár bestu myndirnar og þrjár bestu jólasögurnar að mati dómnefndar og verða þær birtar í Jólablaði Skessuhorns sem kemur út 19. desember . Veitt verða þrenn verðlaun í hvorum flokki og fær sá sem vinnu fyrstu verðlaun í hvorum flokki stafræna ljósmyndavél í verðlaun af gerðinni Olympus FE - 280 með 8 milljón pixla upplausn , hreyfimyndatöku með hljóði , 20 handhægar tökustillingar , hleðslutæki , rafhlaða , taska , þrífótur og ól fylgja . Fyrir 2. sæti í hvorum flokki verður veitt 10 þúsund króna gjafabréf og 5 þúsund króna gjafabréf fyrir 3. sætið . Skilafrestur í samkeppnina er til 9. desember nk . Myndir skulu sendar í pósti á heimilisfangið : Skessuhorn ehf. , Kirkjubraut 54 , 300 Akranesi og munið að hvetja börnin til að merkja vel myndirnar á bakhlið þeirra ( nafn , aldur , símanúmer , heimili og skóli ) . Jólasögurnar skulu sendar á rafrænu formi í tölvupósti á netfangið : skessuhorn@skessuhorn.is í síðasta lagi 9. desember og einnig þar þarf að koma fram nafn höfundar , aldur , símanúmer , heimili og skóli .